Fi tliet snin kienu ħdax-il elf persuna li gawdew mill-iskema tal-first time buyers. Tagħrif li kisbet il-gazzetta KullĦadd juri li mill-2014 meta l-iskema tħaddmet l-ewwel darba, wara l-ewwel baġit ta' Gvern Laburista, saru 8,059 kuntratt. In-numru ta' kuntratti huwa iżgħar min-numru ta' persuni li bbenefikaw minn din l-iskema fid-dawl li jkun hemm numru ta' kuntratti fejn ix-xerrejja jkunu koppja u għalhekk tkun gawdiet iktar minn persuna waħda. Din kienet meqjusa bħala waħda mill-aktar miżuri ta' fejda għall-koppji żgħażagħ u permezz tagħha jkun hemm l-eżenzjoni mill-boll għal min jixtri l-ewwel proprjetà tiegħu. B'din l-iskema ż-żgħażagħ jiffrankaw sa massimu ta' 5,000 ewro fuq l-ewwel dar tagħhom. Fl-2014 saru 2,935 kuntratt taħt din l-iskema u gawdew 4,009. Fl-2015 saru 2,905 kuntratt u gawdew 4,043 persuna u sal-14 ta' Diċembru kienu saru 2,219–il kuntratt bil-benefiċjarji jkunu 2,964. Din il-miżura, meqjusa bħala waħda mill-iktar soċjali għal li għamel dan il-Gvern għax tat ċans lill-żgħażagħ li kienu qed jixtru dar għall-ewwel darba jiffrankaw l-eluf, serviet ukoll biex f'pajjiżna ċċaqlaq is-suq tal-proprjetà. Suq li fi zmien amministrazzjoni preċedenti kien waqa' lura tant li statistika tal-NSO tixhed kif kuntratti fil-qasam tal-kostruzzjoni kienu qed ikeċċu n-nies. Xi ħaġa li nbidlet, bl-aħħar statistika dwar it-tkabbir tal-impjiegi tindika li kienu mijiet li daħlu jaħdmu fis-settur tal-proprjetà. Dwarha kkummentat kemm –il darba l-Malta Developers Association u anke aġenti tal-proprjetà. Skema oħra li gawdew minnha ħafna hi dik li għal din is-sena naqset it-taxxa biex tkun inċentivata r-riġenerazzjoni tal-villaġġi. B'hekk tnaqqset ukoll it-taxxa fuq il-bejgħ tal-proprjetà (Final Witholding Tax) minn 8% għal 5% għal persuni li se jkunu qegħdin ibigħu l-proprjetà li jkunu rriġeneraw bini f'żoni ta' konservazzjoni urbana. Minn din l-iskema, differenti minn tal-first time buyers, gawdew 509 persuni. Fl-aħħar jiem il-Ministeru tal-Finanzi ħabbar li estenda din l-iskema sa Lulju tas-sena d-dieħla sakemm il-konvenju jkun sar qabel l-ewwel ta' Jannar.